**With the Beatles** on brittiläisen The Beatles -yhtyeen toinen studioalbumi, joka julkaistiin 22. marraskuuta 1963. Se nousi Britannian listaykköseksi 21 viikon ajaksi ja pudotti kärjestä yhtyeen edellisen albumin *Please Please Me*. Beatles oli siten Britannian listaykkösenä 51 peräkkäistä viikkoa, mikä oli uusi ennätys.

Albumilla on kahdeksan yhtyeen itse kirjoittamaa laulua sekä kuusi lainakappaletta, jotka heijastavat yhtyeen kiinnostusta Motown- ja R&B-musiikkiin. Levyltä ei julkaistu Britanniassa yhtäkään singleä, mutta esimerkiksi kappale "All My Loving" sai silti paljon radiosoittoa. Toisin kuin Britanniassa, se ilmestyi singlenä muun muassa Suomessa, missä se ylsi listaykköseksi. Lisäksi albumille kuulumaton "I Want to Hold Your Hand" ilmestyi erillisenä singlenä vain seitsemän päivää *With the Beatlesin* jälkeen.

Yhdysvalloissa, missä beatlemania oli juuri alkamassa, albumi julkaistiin tammikuussa 1964 nimellä *Meet the Beatles!*. Siitä jätettiin pois viisi *With the Beatlesin* kappaletta ja tilalle lisättiin kolme muuta.

Taustaa
-------

The Beatlesin ensimmäinen albumi *Please Please Me* oli julkaistu maaliskuussa 1963, ja se oli erittäin suosittu Britanniassa. Albumi oli listan kärjessä 30 viikkoa ja nosti Beatlesin Britannian suosituimmaksi yhtyeeksi. Sen jälkeen Beatles hallitsi brittiläistä musiikkikenttää. EP-levy *Twist and Shout* oli vuoden myydyin, minkä lisäksi singlet "From Me to You" ja "She Loves You" nousivat Britannian listaykkösiksi. Vuonna 1963 Beatles soitti Britanniassa yli kahdessa sadassa konsertissa ja esiintyi kymmeniä kertoja radiossa ja televisiossa. Menestyksen myötä lehdistössä alettiin puhua beatlemaniasta.

Äänitykset
----------

Abbey Roadin studio
Yhtyeen toinen albumi *With the Beatles* äänitettiin erillisissä sessioissa Abbey Roadin studiolla Lontoossa 18. heinäkuuta – 23. lokakuuta 1963. Äänittäjänä työskenteli Norman Smith. Studion äänitystekniikka oli rajallinen, sillä levy tehtiin kaksiraitanauhureilla. Edellisen albumin menestyksen ja lukuisten radio- ja televisioesiintymisten myötä Beatles oli saanut studiotyöskentelyyn lisää itsevarmuutta. Äänitysaikaa oli enemmän kuin suurimmaksi osaksi yhdessä päivässä nauhoitetulla *Please Please Me* -albumilla, kaikkiaan seitsemän sessiopäivää ja yhteensä 28 tuntia. Lisäksi järjestettiin joitakin miksaus- ja editointisessioita. George Harrisonin mielestä *With the Beatlesista* tuli esikoisalbumia parempi juuri siksi, että siihen käytettiin enemmän aikaa.

Ensimmäinen äänityssessio oli 18. heinäkuuta, jolloin työstettiin lainakappaleita "You Really Got a Hold on Me", "Money (That’s What I Want)", "Devil in Her Heart" ja "Till There Was You". Heinäkuun 30. päivänä äänitettiin kappaleita "Please Mister Postman", "It Won’t Be Long", "Money", "Till There Was You", "Roll Over Beethoven" ja "All My Loving". Syyskuun 11. ja 12. päivänä valmistuivat kappaleet "All I’ve Got to Do", "Don’t Bother Me", "Hold Me Tight" ja "Not a Second Time". "Little Child" saatiin valmiiksi 3. lokakuuta, "You Really Got a Hold on Me" 18. lokakuuta ja "I Wanna Be Your Man" 23. lokakuuta.

Vuonna 1963 monoääni oli hallitseva äänentoistomuoto. Myös stereomiksaukset tehtiin, mutta Beatles ei ollut niissä lainkaan läsnä. *With the Beatlesin* stereomiksauksissa pyrittiin lähinnä jaottelemaan laulu- ja soitinosuudet, ja tyypillisesti laulut käsittävät toisen kanavan ja soittimet toisen. Kappaleita miksattiin sitä mukaa, kun ne valmistuivat. Monomiksaukset tehtiin 21. elokuuta, 30. syyskuuta ja 23. lokakuuta. Stereomiksaukset tehtiin pääosin kolmessa tunnissa 29. lokakuuta. Seuraavana päivänä viimeisteltiin vielä "Money (That’s What I Want)" -kappaleen stereoversio. Se käsittää todellisuudessa kaksi erillistä monomiksausta, jotka soivat samanaikaisesti kahdessa kanavassa. Kyseisen kappaleen mono- ja stereoversiot ovat muutenkin hieman erilaiset kitara- ja piano-osuuksien sekä soitinnuksen osalta.

Musiikki
--------

The Beatles Tukholmassa lokakuussa 1963. Vasemmalta Ringo Starr, George Harrison, John Lennon ja Paul McCartney.
*With the Beatlesin* neljästätoista kappaleesta yhtyeen jäsenten itse kirjoittamia on kaikkiaan kahdeksan. John Lennon on kirjoittanut kappaleet "It Won’t Be Long", "All I’ve Got to Do" ja "Not a Second Time". Paul McCartney on tehnyt kokonaan kappaleen "All My Loving" ja suurimmaksi osaksi kappaleet "Hold Me Tight" ja "I Wanna Be Your Man". "Little Child" on Lennonin ja McCartneyn yhteistyön tulosta, kun taas "Don’t Bother Me" -kappaleen kirjoitti George Harrison. Lainakappaleita albumilla on kuusi, ja ne kuvastavat yhtyeen innostusta Motown- ja R&B-musiikkiin. Yhtye oli tuolloin huomattavasti kiinnostuneempi amerikkalaisesta kuin brittiläisestä musiikista, ja rumpali Ringo Starrin mukaan lainakappaleen valitsi levylle se jäsen, joka siitä sattui pitämään.

Edellislevy *Please Please Me* on enimmäkseen suoraviivainen, kitara–basso–rummut-kokoonpanolla tehty albumi, ja siihen verrattuna *With the Beatles* -levyllä käytetään enemmän lyömä- ja kosketinsoittimia. Toisella albumillaan Beatles aloitti studiotekniikan kokeilut, sillä yhtye hyödynsi uutta mahdollisuutta äänittää laulu kahdelle raidalle. John Lennonin mielestä yhtye meni kyseisen efektin käytössä liian pitkälle ja käytti sitä levyllä turhan usein.

Albumin kokonaispituus on 32 minuuttia ja 44 sekuntia.

### Tietoa kappaleista

Albumin avauskappale on "It Won’t Be Long", jonka John Lennon kirjoitti ajatuksenaan tehdä siitä yhtyeen seuraava single. Kappaleen sanoituksen on tulkittu kuvastavan Lennonin kokemuksia vanhempiansa hylkäämäksi jäämisestä, sillä teksti asettaa vastakkain kertojan ahdistuksen ja kuvitelman, että kaikki muut elävät huoletonta elämää. Toisaalta kertoja odottaa tytön, joka on hänet jättänyt, palaavan takaisin ja tekevän hänet taas onnelliseksi. Ensimmäisessä hitaassa kappaleessa, "All I’ve Got to Do", on Lennonin mukaan tavoiteltu Smokey Robinsonin tyyliä. Laulun sanoituksessa on nähty yhtäläisyyksiä Robinsonin kappaleeseen "(You Can) Depend on Me". Paul McCartneyn "All My Loving" käsittelee erossa olemista. Innoittajana toimi ilmeisesti tyttöystävä Jane Asher, kuten monissa muissakin McCartneyn tuon ajan rakkauslauluissa. John Lennon piti sitä yhtenä McCartneyn ensimmäisistä todella hyvistä kappaleista. George Harrisonin kitarasoolossa on pieniä country-vaikutteita.

"Don’t Bother Me" oli ensimmäinen Harrisonin kappale, jonka Beatles levytti, ja ensimmäinen hänen tekemänsä sanoitus. Ringo Starr soittaa kappaleessa arabialaista bongoa, Lennon tamburiinia ja McCartney rytmikapuloita. Rockkappale "Little Child" kertoo yksinäisestä ja surullisesta pojasta, minkä vuoksi sen on epäilty olleen alun perin Lennonin idea. McCartney soittaa kappaleessa pianoa. McCartneyn laulaman "Till There Was You" -kappaleen on kirjoittanut Meredith Willson. Se on peräisin Broadway-musikaalista *The Music Man*, jossa sen esittivät Robert Preston ja Barbara Cook. Beatles esitti kappaletta alkuaikojensa konserteissa useiden vuosien ajan. Starr ei soita kappaleessa rumpuja, vaan bongoja. Lennon ja Harrison puolestaan soittavat akustista kitaraa, ja ainoa sähköinen instrumentti on McCartneyn bassokitara. "Please Mister Postman" on alun perin tyttöyhtye The Marvelettesin vuonna 1961 levyttämä kappale, joka nousi myös Yhdysvaltain listaykköseksi. Beatles sai idean kappaleen levyttämiseen faneilta, joilla oli tapana kirjoittaa yhtyeelle lähettämiensä kirjeiden taakse postinkantajille osoitettuja pyyntöjä mahdollisimman nopeasta toimituksesta. Beatles oli kuitenkin esittänyt kappaletta jo uransa alussa The Cavern Clubilla.

The Beatles ja ruotsalaislaulaja Lill-Babs 30. lokakuuta 1963.
B-puolen aloittaa George Harrisonin laulama "Roll Over Beethoven", joka ilmestyi alkujaan Chuck Berryn singlenä vuonna 1956 ja tuli myöhemmin rock-klassikoksi. Beatlesin ohjelmistoon "Roll Over Beethoven" kuului 1950-luvun lopulta vuoteen 1964, ja se oli yhtyeen suosituimpia livenumeroita. Aluksi kappaletta lauloi Lennon, mutta vuodesta 1961 alkaen Harrison. Paul McCartneyn laulamasta "Hold Me Tight" -kappaleesta Beatles oli tehnyt version jo edellisen *Please Please Me* -albumin äänityksissä, mutta se äänitettiin nyt kokonaan uusiksi. McCartney kertoi myöhemmin sen olevan hieman The Shirelles -vaikutteinen "työlaulu", josta hän ei muista paljoakaan. "You Really Got a Hold on Me" on Smokey Robinsonin kirjoittama kappale, joka oli Smokey Robinson & The Miracles -yhtyeen top 10 -hitti vuodenvaihteessa 1962–1963. Starr laulaa yksinkertaisen neljän soinnun kappaleen "I Wanna Be Your Man", joka on enimmäkseen McCartneyn tekemä. Hammond-urkuja taustalla soittaa Lennon. Myös The Rolling Stones levytti laulun, ja siitä tuli yhtyeen ensimmäinen top 20 -hitti Britanniassa.

Richard Drapkinin kirjoittaman "Devil in Her Heart" -kappaleen levytti alun perin tyttöyhtye The Donays vuonna 1962, tosin nimellä "Devil in His Heart". *With the Beatlesilla* tämän keskitempoisen kappaleen laulaa George Harrison. Kappaleesta "Not a Second Time" John Lennon kertoi myöhemmin, että se oli hänen yrityksensä "tehdä jotain". Paul McCartneyn mukaan tämäkin kappale sai vaikutteita Smokey Robinson and The Miracles -yhtyeeltä. Albumin päättää Janie Bradfordin ja Berry Gordyn kirjoittama "Money (That’s What I Want)", jonka julkaisi alkujaan Barrett Strong vuonna 1959. John Lennon lisäsi siihen säkeen "I want to be free". Yhtye oli esittänyt kappaletta jo vuonna 1960.

Albumin kappaleista suurin osa päätyi Beatlesin konserttien soittolistalle: "All My Loving", "Till There Was You", "Please Mister Postman", "Roll Over Beethoven", "Hold Me Tight", "You Really Got a Hold on Me", "I Wanna Be Your Man", "Devil in Her Heart" ja "Money (That’s What I Want)". Niistä soitetuimpia olivat "Till There Was You", "Roll Over Beethoven" ja "Money (That’s What I Want)", jotka olivat kuuluneet yhtyeen ohjelmistoon jo varhaisilla kiertueilla. Omista sävellyksistä Beatles esitti eniten kappaletta "I Wanna Be Your Man", myös myöhemmillä kiertueilla aina vuoteen 1966.

Kansitaide
----------

Levyn kannen valokuvan otti lontoolainen muotikuvaaja Robert Freeman 22. elokuuta 1963 Bournemouthissa sijaitsevassa Palace Court Hotelissa. Freeman oli John Lennonin ja tämän silloisen vaimon Cynthia Lennonin ystävä ja naapuri, ja hän oli aiemmin kuvannut muun muassa ensimmäistä Pirelli-kalenteria ja John Coltranea. Beatlesin jäsenet näyttivät Freemanille kuvia, joita Astrid Kirchherr oli ottanut heistä Hampurissa, ja toivoivat samantapaisia.

Kansikuvassa Beatlesin jäsenet on kuvattu mustissa poolokauluksissaan mustaa taustaa vasten, toinen puoli kasvoista valaistuna. Freeman ei halunnut kuvassa kaikkien päitä suoraan linjaan, joten Ringo Starr sijoitettiin oikeaan alareunaan, koska hän oli yhtyeen uusin jäsen ja pituudeltaan lyhyin. Kuva sai niin paljon kiitosta, että Freemanista tuli yhtyeen virallinen valokuvaaja vuoden 1964 Amerikan-kiertueen ajaksi. EMI maksoi Freemanille kannen kuvaamisesta 75 puntaa, mikä oli kolme kertaa enemmän kuin yhtiön normaalit palkkiot. Kansikuvasta tuli 1960-luvun jäljitellyimpiä. George Harrisonin mukaan *With the Beatlesin* kansikuva oli ensimmäinen, jossa yhtye pyrki tarkoituksellisesti taiteellisuuteen.

> »Se tapahtui hotellissa ja meillä oli tunti aikaa ottaa kuvat. Hän (Freeman) otti neljä tuolia ja järjesti meidät hotellin käytävälle – se oli hyvin epästudiomaista. Käytävä oli melko pimeä, ja perällä oli ikkuna, ja tämän voimakkaasti oikealta paistavan luonnonvalon avulla hän sai aikaan tämän hyvin synkän kuvan. Ihmiset luulevat, että siihen olisi mennyt tekniikan takia ikuisuus, mutta siinä meni tunti. [...] Mutta Robert (Freeman) oli todella hyvä. Pidin kovasti hänen valokuvistaan. Luulen, että hän otti parhaat kuvat Beatlesista tällä tavalla.»   
> (Paul McCartney)
> 
> 

Freemanin mukaan kuvia ei otettu käytävällä vaan hotellin ruokasalissa.

Levy-yhtiö EMI oli vastentahtoinen käyttämään kannessa mustavalkoista kuvaa, mutta Brian Epstein ja George Martin taivuttelivat yhtiön suostumaan. Samaa Freemanin kuvaa käytettiin myös Yhdysvaltain-version *Meet the Beatlesin* kannessa.

Albumin takakannessa on edellisalbumin tapaan yhtyeen tiedottajan, Tony Barrow’n, kirjoittamat esittelytekstit. Niissä hän muun muassa kutsuu yhtyettä nimellä "The fabulous foursome", jonka lehdistö omaksui muodossa "The Fab Four".

Singlet
-------

Albumilta ei julkaistu Britanniassa lainkaan singleä, mikä oli aikanaan epätyypillistä. Kuitenkin esimerkiksi "All My Loving" soi paljon radiossa. Lisäksi "I Want to Hold Your Hand" -kappaletta ei julkaistu ollenkaan albumilla, vaan erillisenä singlenä vain seitsemän päivää *With the Beatlesin* jälkeen. Myöskään Yhdysvalloissa ei ilmestynyt singlenä yhtäkään albumille kuuluvaa kappaletta, mutta silti huhtikuussa 1964 "All My Loving" nousi sijalle 45 ja "Roll Over Beethoven" sijalle 68.

Joissakin maissa ilmestyi omia singlejä, kuten "All My Loving", joka nousi listaykköseksi Australiassa sekä monessa Euroopan maassa, kuten Suomessa. Ranskassa julkaistiin singlet *Till There Was You / P.S. I Love You* sekä *Hold Me Tight / All My Loving*, ja Alankomaissa ja Länsi-Saksassa *Money / It Won’t Be Long*. "Roll Over Beethoven" ilmestyi monissa maissa eri kappaleiden B-puolena.

Julkaisu ja vastaanotto
-----------------------

### Myynti ja julkaisut

Alkuperäisen brittiläisen stereopainoksen vinyylietiketti.
*With the Beatlesia* myytiin ennakkoon 300 000 kappaletta, joten albumi ylitti 250 000 kappaleesta myönnettävän hopealevyn rajan jo neljä päivää ennen ilmestymistääm.

Parlophone-levymerkki julkaisi *With the Beatlesin* sekä mono- että stereoversiona 22. marraskuuta 1963. Albumi nousi listaykköseksi 7. joulukuuta ja pudotti kärkipaikalta yhtyeen edellisen *Please Please Me* -albumin. Kun se pysyi ykkösenä 21 viikon ajan, Beatles oli albumilistan kärjessä ennätykselliset 51 peräkkäistä viikkoa. Levyä myytiin ensimmäisen viikon aikana yli puoli miljoonaa ja vuoden 1963 loppuun mennessä 930 000 kappaletta. Lopulta syyskuussa 1965 *With the Beatlesista* tuli toinen albumi, jota myytiin Britanniassa yli miljoona kappaletta. Ensimmäinen oli *South Pacific* -elokuvan soundtrack. Albumi pysyi listalla 51 viikkoa. *With the Beatles* kruunasi Beatlesin aseman Britannian selvästi suosituimpana yhtyeenä, sillä aikaisemmin yhdenkään englantilaisen yhtyeen albumia ei ollut myyty miljoonaa kappaletta. Myös Länsi-Saksassa *With the Beatles* nousi listaykköseksi. Ranskassa se nousi viidenneksi. Jossain määrin albumin menestystä himmensi John F. Kennedyn salamurha, joka tehtiin samana päivänä kuin albumi ilmestyi. Albumi palasi Britannian listalle vuonna 2009, ja vuoteen 2017 mennessä sille on kertynyt yhteensä 53 listaviikkoa.

Vuonna 1964 albumi julkaistiin monona kelanauhana. Siitä otettiin uusintapainos vuonna 1968, jolloin se julkaistiin sekä monona että stereona. Ensimmäinen C-kasettiversio ilmestyi stereona ennen vuotta 1973, kuten myös 8-raita. Vuonna 1987 ilmestyi uusi C-kasettipainos, nyt pelkästään monona. Ensimmäinen CD-versio julkaistiin monona 26. helmikuuta 1987. Ensimmäinen stereo-CD ilmestyi 9. syyskuuta 2009, jolloin se oli myös osa *The Beatles Stereo Box Set* -boksia. Britanniassa tämä uusintapainos myi kultalevyyn oikeuttavan määrän. Se saavutti listasijoituksia useassa maassa. Yhdysvalloissa albumi oli ilmestynyt ensimmäisen kerran 21. heinäkuuta 1987, ja siitä myönnettiin kultalevy tammikuussa 1997. Kanadassa kultalevy myönnettiin 24. maaliskuuta 1995, Saksassa 1993 ja Australiassa 2009.

### Kriitikoiden mielipide

Brittiläinen New Musical Express -lehdessä todettiin 15. marraskuuta 1963, että *With the Beatles* on esikoisalbumi *Please Please Men* täydellinen vastakohta ja kunnianosoitus yhtyeen lahjakkuudelle. Artikkelissa myös uskottiin, että mikäli Britanniassa on vielä jäljellä Beatles-vihaajia, heidän mielipiteensä muuttuu, kun he kuulevat uuden albumin.

AllMusicin Stephen Thomas Erlewinen mielestä *With the Beatles* on parempi albumi kuin *Please Please Me*; se ei ainoastaan rokkaa kovemmin, vaan on myös hienostuneempi. Hän kehuu yhtyeen omien kappaleiden monipuolisuutta ja pitää esimerkiksi kappaletta "Little Child" yhtenä yhtyeen aliarvostetuimmista alkuaikojen rock-kappaleista. Erlewinen mukaan jo tältä alkuaikojen Beatles-albumilta kuuluu yhtyeen innovatiivinen kehittyminen, joka jatkuisi tulevaisuudessa vieläkin pidemmälle. Hän antaa *With the Beatlesille* täydet viisi tähteä.

Pitchfork Median Tom Ewing toteaa, ettei albumi petä Beatles-faneja, vaikkei esimerkiksi sen päätöskappale "Money (That’s What I Want)" ylläkään aivan *Please Please Men* "Twist and Shoutin" tasolle eikä albumi ole yhtä yhtenäinen kuin edeltäjänsä. Ewin antaa levyn arvosanaksi 8,8 kymmenestä mahdollisesta.

Vuonna 2009 albumia arvioi uuden remasteroidun julkaisun myötä muun muassa *Paste*-lehti. Siinä Mark Kemp totesi, että *With the Beatles* on lähes yhtä vahva kuin debyyttialbumi *Please Please Me*. Kempin mielestä kuitenkin albumin heikkous on Paul McCartneyn mieltymys siirappiseen, Tin Pan Alley -tyyliseen poppiin. Sitä edustava "Till There Was You" on hänen mielestään Beatlesin uran törkeimpiä levytyksiä. *With the Beatlesin* arvosanaksi Kemp antaa 87 pistettä 100:sta mahdollisesta.

*With the Beatles* on mukana Robert Dimeryn toimittamassa kirjassa *1001 albumia jotka jokaisen on kuultava edes kerran eläessään* (2006). Siinä levyä käy läpi *Record Collector* -lehden entinen varapäätoimittaja Daryl Easlea, jonka mielestä *With the Beatles* on edelleen hauskan ja tuoreen kuuloinen. George Harrisonin ja John Lennonin taustaharmoniat The Miraclesin "You Really Got a Hold on Me" -kappaleessa ovat todennäköisesti yhtyeen paras äänilevyllä esittämä kunnianosoitus, ja Lennonin tulkinta kappaleessa "Money (That’s What I Want)" tarjoaa "veret seisauttavan kokemuksen". Lisäksi Easlea pitää "All My Lovingia" Paul McCartneyn ensimmäisenä klassikkona.

Yhdysvaltalainen *Rolling Stone* -musiikkilehti sijoitti *With the Beatlesin* 420:nneksi vuonna 2003 julkaistulla 500 kautta aikojen parasta albumia -listallaan. Vuonna 2012 ilmestyneeltä päivitetyltä versiolta se oli pudotettu pois.

#### Arvostelut

* AllMusic: 5/5 tähteä
* The A.V. Club: A
* Pitchfork Media: 8.8/10
* Paste: 87/100
* Record Collector: 4/5 tähteä

### Listasijoitukset

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **1963**

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Britannia | 1. | 53 | 30.11.1963 |  |
|  Länsi-Saksa | 1. | 13 |  |  |
|  Ranska | 5. | 1 | 14.12.1963 |  |

**1987**

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Alankomaat | 25. | 4 | 14.3.1987 |  |
|  Britannia | 40. | 2 | 7.3.1987 |  |

**2009**

| Valtio | Korkein sijoitus | Listaviikot | Nousu listalle | Lähde |
| --- | --- | --- | --- | --- |
|  Suomi | 31. | 1 | viikko 38/2009 |  |
|  Ruotsi | 34. | 2 | 18.9.2009 |  |
|  Meksiko | 38. |  |  |  |
|  Espanja | 70. | 4 | 13.9.2009 |  |
|  Sveitsi | 73. | 2 | 20.9.2009 |  |
|  Italia | 82. | 2 | 17.9.2009 |  |
|  Belgia (Flanderi) | 83. | 1 | 19.9.2009 |  |
|  Belgia (Vallonia) | 88. | 1 | 19.9.2009 |  |

 | Sertifiointi

| Valtio | Sertifikaatti | Myönnetty | Luovuttaja | Lähde |
| --- | --- | --- | --- | --- |
|  Australia |  kultalevy | 2009 | ARIA Charts |  |
|  Britannia |  kultalevy | 22.7.2013 | BPI |  |
|  Kanada |  kultalevy | 24.3.1995 | Music Canada |  |
|  Saksa |  kultalevy | 1993 | BVMI |  |
|  Yhdysvallat |  kultalevy | 16.1.1997 | RIAA |  |

 |

Kappalelista
------------

| A-puoli |
| --- |
| Nro | Nimi | Sävel | Kesto |  |
| 1. | It Won’t Be Long (1 • +2 & 3) | Lennon, McCartney | 2.14 |
| 2. | All I’ve Got to Do (1 • +2) | Lennon, McCartney | 2.04 |
| 3. | All My Loving (2 • +1 & 3) | Lennon, McCartney | 2.10 |
| 4. | Don’t Bother Me (3) | George Harrison | 2.29 |
| 5. | Little Child (1 & 2) | Lennon, McCartney | 1.48 |
| 6. | Till There Was You (2) | Meredith Willson | 2.17 |
| 7. | Please Mister Postman (1 • +2 & 3) | Georgia Dobbins, William Garrett, Brian Holland, Robert Bateman, Freddie Gorman | 2.37 |

| B-puoli |
| --- |
| Nro | Nimi | Sävel | Kesto |  |
| 8. | Roll Over Beethoven (3) | Chuck Berry | 2.47 |
| 9. | Hold Me Tight (2 • +1 & 3) | Lennon, McCartney | 2.33 |
| 10. | You Really Got a Hold on Me (1 & 2 • + 3) | Smokey Robinson | 3.03 |
| 11. | I Wanna Be Your Man (4 • +1 & 2) | Lennon, McCartney | 1.59 |
| 12. | Devil in Her Heart (3 • +1 & 2) | Richard Drapkin | 2.24 |
| 13. | Not a Second Time (1) | Lennon, McCartney | 2.04 |
| 14. | Money (That’s What I Want) (1 • +2 & 3) | Janie Bradford, Berry Gordy | 2.46 |

Laulu 1: John Lennon • 2: Paul McCartney • 3: George Harrison • 4: Ringo Starr • Viimeisenä +taustalaulu.

Kokoonpano
----------

**Muusikot**

* John Lennon – laulu, sähkökitara, akustinen kitara, Hammond-urut kappaleessa "I Wanna Be Your Man", huuliharppu kappaleessa "Little Child", tamburiini kappaleessa "Don’t Bother Me", kättentaputukset kappaleessa "Roll Over Beethoven"
* Paul McCartney – laulu, bassokitara, wood block, piano kappaleessa "Little Child", kättentaputukset kappaleessa "Roll Over Beethoven"
* George Harrison – laulu, sähkökitara, akustinen kitara, kättentaputukset kappaleessa "Roll Over Beethoven"
* Ringo Starr – rummut, laulu, bongot kappaleissa "Don’t Bother Me" ja "Till There Was You", marakassit kappaleissa "I Wanna Be Your Man" ja "Devil in Her Heart", kättentaputukset kappaleessa "Roll Over Beethoven"

* George Martin – piano kappaleissa "You Really Got a Hold on Me", "Not a Second Time" ja "Money (That’s What I Want)"

**Muut**

* George Martin – tuottaja
* Norman Smith – äänittäjä
* Tony Barrow – esittelytekstit
* Robert Freeman – valokuvaus

Katso myös
----------

* Meet the Beatles!

Lähteet
-------

* The Beatles Albums: songs, discography, biography, and listening guide: Rate Your Music Rate Your Music. Viitattu 25.2.2017. (englanniksi)
* The Beatles Bible – Not quite as popular as Jesus... The Beatles Bible. Viitattu 25.2.2017. (englanniksi)
* The Beatles Discography The Beatles Discography.  Arkistoitu 1.9.2006. Viitattu 25.2.2017. (englanniksi)
* DM's Beatles site DM's Beatles site. Viitattu 25.2.2017. (englanniksi)
* Immonen, Tenho: *The Beatles – Suuri historia*. Tampere: POP-lehti, 2005. ISBN 952-5546-08-X.
* *With The Beatles* -CD-levyn kansilehti, kirjoittanut Kevin Howlett, Mike Heatley ja Allan Rouse (Apple 0946 3 82420 2 4)

### Viitteet

1. ↑  With the Beatles rateyourmusic.com. Viitattu 10.9.2022.
2. ↑  Please Please Me - Beatles UK album The Beatles Discography. Viitattu 6.12.2015.  (englanniksi)
3. 1 2 3 4 5 6 7 8 9  With The Beatles The Beatles Bible The Beatles Bible. Viitattu 6.12.2015.  (englanniksi)
4. 1 2  kansilehti: s. 12.
5. ↑  kansilehti: s. 16.
6. 1 2  With The Beatles – The Beatles Thebeatles.com.  Arkistoitu 7.7.2015. Viitattu 11.2.2017.  (englanniksi)
7. 1 2 3  Beatles, The: *The Beatles Anthology*, s. 107. San Francisco: Chronicle Books, 2000. ISBN 0-8118-2684-8.
8. ↑  30 July 1963: Recording: Please Mister Postman, It Won’t Be Long The Beatles Bible. Viitattu 12.1.2017.  (englanniksi)
9. ↑  30 July 1963: Recording: Money, Till There Was You, Roll Over Beethoven, It Won’t Be Long, All My Loving The Beatles Bible. Viitattu 12.1.2017.  (englanniksi)
10. 1 2 3 4 5  With The Beatles Dmbeatles.com. Viitattu 11.1.2017.  (englanniksi)
11. ↑  You Really Got A Hold On Me – The Beatles Bible The Beatles Bible. Viitattu 12.2.2017.  (englanniksi)
12. ↑  21 August 1963: Editing, mixing With The Beatles The Beatles Bible. Viitattu 25.2.2017.  (englanniksi)
13. ↑  30 September 1963: Recording, editing, mixing Little Child, Hold Me Tight, Money, I Wanna Be Your Man, All I’ve Got To Do, Don’t Bother Me, Not A Second Time The Beatles Bible. Viitattu 25.2.2017.  (englanniksi)
14. ↑  23 October 1963: Recording, mixing I Wanna Be Your Man, Little Child, Hold Me Tight The Beatles Bible. Viitattu 25.2.2017.  (englanniksi)
15. ↑  29 October 1963: Mixing With The Beatles album The Beatles Bible. Viitattu 25.2.2017.  (englanniksi)
16. ↑  30 October 1963: Mixing Money (That’s What I Want) The Beatles Bible. Viitattu 25.2.2017.  (englanniksi)
17. 1 2  With The Beatles *The Complete Beatles U.K. Discography*. Viitattu 12.1.2017.  (englanniksi)
18. ↑  Immonen: s. 145.
19. 1 2 3  Immonen: s. 142.
20. 1 2 3 4  With The Beatles - Beatles UK album The Beatles Discography.  Arkistoitu 22.12.2015. Viitattu 6.12.2015.  (englanniksi)
21. ↑  Immonen: s. 145–146.
22. 1 2 3  kansilehti: s. 5.
23. 1 2  Immonen: s. 146.
24. 1 2  Beatles Songwriting & Recording Database: With The Beatles Beatlesinterviews.org. Viitattu 6.12.2015.  (englanniksi)
25. 1 2 3  Immonen: s. 147.
26. 1 2 3  kansilehti: s. 6.
27. 1 2 3  Immonen: s. 143.
28. 1 2 3 4  Immonen: s. 144.
29. 1 2  kansilehti: s. 8.
30. 1 2  Immonen: s. 148–149.
31. 1 2  kansilehti: s. 11.
32. ↑  Immonen: s. 150.
33. 1 2 3 4 5 6 7 8 9 10  With The Beatles - The Beatles Bible - Part 2 Beatlesbible.com. Viitattu 13.12.2015.  (englanniksi)
34. ↑  All My Loving The Beatles Bible The Beatles Bible. Viitattu 20.12.2015.  (englanniksi)
35. ↑  The Beatles US singles – American discography The Beatles Discography.  Arkistoitu 20.2.2016. Viitattu 16.2.2017.  (englanniksi)
36. ↑  The Beatles - Chart history Billboard. Viitattu 16.2.2017.  (englanniksi)
37. ↑  The Beatles - Chart history (2) Billboard. Viitattu 16.2.2017.  (englanniksi)
38. ↑  *Onnenpäivät. Suomen, Englannin ja USA:n suosituimmat levyt 1955–65*, s. 240. Tampere: Fanzine, 1989. ISBN 951-9287-25-6.
39. ↑  Australian Umber One 1960 Singles Alldownunder.com. Viitattu 16.2.2017.  (englanniksi)
40. ↑  Till There Was You / P.S. I Love You by The Beatles (Single, Pop): Reviews and Ratings, Credits, Song list - Rate Your Music Rate Your Music. Viitattu 25.2.2017.  (englanniksi)
41. ↑  Hold Me Tight / All My Loving by The Beatles (Single, Rock & Roll): Reviews and Ratings, Credits, Song list - Rate Your Music Rate Your Music. Viitattu 25.2.2017.  (englanniksi)
42. ↑  Money / It Won't Be Long by The Beatles (Single, Rock & Roll): Reviews and Ratings, Credits, Song list - Rate Your Music Rate Your Music. Viitattu 25.2.2017.  (englanniksi)
43. ↑  Roll Over Beethoven / Please Mr. Postman by The Beatles (Single, Rock & Roll): Reviews and Ratings, Credits, Song list - Rate Your Music Rate Your Music. Viitattu 25.2.2017.  (englanniksi)
44. ↑  Immonen: s. 141.
45. 1 2  Dimery, Robert (toim.): *1001 albumia jotka jokaisen on kuultava edes kerran eläessään*, s. 59. (1001 Albums You Must Hear Before You Die, 2006.) Suomalaisen laitoksen päätoimittaja Jake Nyman. Kääntäjät: Esa Kuloniemi ym. Helsinki: WSOY, 2010. ISBN 978-951-0-36217-4.
46. 1 2 3  The Beatles - With The Beatles - dutchcharts.nl *Dutchcharts.nl*. Viitattu 14.1.2017.  (englanniksi)
47. 1 2  Le Détail des Albums de chaque Artiste (Listasta *The Beatles*) *Infodisc.fr*. Viitattu 12.3.2017.  (ranskaksi)
48. 1 2  ChartArchive - The Beatles - With The Beatles *ChartArhive.org*. Viitattu 14.1.2017. [vanhentunut linkki] (englanniksi)
49. 1 2  Certified Awards (Hakusanalla *With The Beatles*) British Phonographic Industry.  Arkistoitu 1.8.2017. Viitattu 23.1.2017.  (englanniksi)
50. 1 2  swedishcharts.com - The Beatles - With The Beatles *Swedishcharts.com*. Viitattu 23.1.2017.  (englanniksi)
51. 1 2  spanishcharts.com - The Beatles - With The Beatles *Spanishcharts.com*. Viitattu 23.1.2017.  (englanniksi)
52. 1 2  finnishcharts.com - The Beatles - With The Beatles *Swedishcharts.com*. Viitattu 23.1.2017.  (englanniksi)
53. ↑  With The Beatles (1963) - About The Beatles *About The Beatles*. Viitattu 12.2.2017.  (englanniksi)
54. 1 2  Gold & Platinum - RIAA Recording Industry Association of America. Viitattu 12.2.2017.  (englanniksi)
55. 1 2  Gold/Platinum - Music Canada Music Canada. Viitattu 12.2.2017.  (englanniksi)
56. 1 2  Gold-/Platinum-Datenbank Musikindustrie.de. Viitattu 12.2.2017.  (saksaksi)
57. 1 2  ARIA Charts - Accreditations - 2009 Albums ARIA Charts. Viitattu 14.2.2017.  (englanniksi)
58. 1 2  Erlewine, Stephen Thomas: With the Beatles – The Beatles – Review AllMusic. Viitattu 11.2.2017.  (englanniksi)
59. 1 2  Ewing, Tom: The Beatles: With the Beatles – Album Reviews  8.9.2009. Pitchfork Media.  Arkistoitu 6.10.2013. Viitattu 11.2.2017.  (englanniksi)
60. 1 2  Kemp, Mark: The Beatles: The Long and Winding Repertoire  8.9.2009. Paste. Viitattu 11.2.2017.  (englanniksi)
61. ↑  Rolling Stone: 500 Greatest Albums of All Time Rock On The Net. Viitattu 12.2.2017.  (englanniksi)
62. ↑  500 Greatest Albums of All Time  31.5.2012. Rolling Stone.  Arkistoitu 1.6.2012. Viitattu 12.2.2017.  (englanniksi)
63. ↑  Klosterman, Chuck: Chuck Klosterman Repeats The Beatles The A.V. Club. Viitattu 11.2.2017.  (englanniksi)
64. ↑  McCann, Ian: With The Beatles - Record Collector Magazine RecordCollector. Viitattu 12.2.2017.  (englanniksi)
65. ↑  The Beatles - With The Beatles - dutchcharts.nl *Dutchcharts.nl*. Viitattu 23.1.2017.  (hollanniksi)
66. ↑  With The Beatles (1987 Version) *ChartArhive.org*. Viitattu 23.1.2017.  (englanniksi)
67. ↑  The Beatles - With The Beatles - hitparade.ch *Hitparade.ch*. Viitattu 23.1.2017.  (saksaksi)
68. ↑  italiancharts.com - The Beatles - With The Beatles *Italiancharts.com*. Viitattu 23.1.2017.  (englanniksi)
69. ↑  ultratop.be - The Beatles - With The Beatles *Ultratop.be*. Viitattu 23.1.2017.  (hollanniksi)
70. ↑  ultratop.be - The Beatles - With The Beatles *Ultratop.be*. Viitattu 23.1.2017.  (ranskaksi)
71. ↑  The Beatles: *With the Beatles* -CD-levyn takakannen tiedot (Apple 0946 3 82420 2 4).

Aiheesta muualla
----------------

* Albumin painosten ja kappaleiden teknisiä tietoja (englanniksi)
* Yhtyeen jäsenet kertovat albumin kappaleista (englanniksi)

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
The Beatles |
| --- |
|  |
| * **John Lennon**
* **Paul McCartney**
* **George Harrison**
* **Ringo Starr**

* Stuart Sutcliffe
* Pete Best
* George Martin
 |
|  |
| Britannianstudioalbumit | * *Please Please Me*
* *With the Beatles*
* *A Hard Day’s Night*
* *Beatles for Sale*
* *Help!*
* *Rubber Soul*
* *Revolver*
* *Sgt. Pepper’s Lonely Hearts Club Band*
* *The Beatles*
* *Yellow Submarine*
* *Abbey Road*
* *Let It Be*
 |
|  |
| Yhdysvaltainstudioalbumit | * *Introducing... The Beatles*
* *Meet The Beatles!*
* *The Beatles’ Second Album*
* *A Hard Day’s Night*
* *Something New*
* *The Beatles’ Story*
* *Beatles ’65*
* *The Early Beatles*
* *Beatles VI*
* *Help!*
* *Rubber Soul*
* *Yesterday and Today*
* *Revolver*
* *Sgt. Pepper’s Lonely Hearts Club Band*
* *Magical Mystery Tour*
* *The Beatles*
* *Yellow Submarine*
* *Abbey Road*
* *Hey Jude*
* *Let It Be*
 |
|  |
| EP:eitä | * *Twist and Shout*
* *The Beatles’ Hits*
* *Long Tall Sally*
* *Magical Mystery Tour*
 |
|  |
| Kokoelmat | * *A Collection of Beatles Oldies (But Goldies)*
* *The Beatles 1962–1966*
* *The Beatles 1967–1970*
* *Rock ’n’ Roll Music*
* *The Beatles at the Hollywood Bowl*
* *Live! at the Star-Club in Hamburg, Germany; 1962*
* *Reel Music*
* *Love Songs*
* *The Beatles’ Ballads*
* *20 Greatest Hits*
* *Past Masters, Volume One*
* *Past Masters, Volume Two*
* *The Beatles Box Set*
* *Live at the BBC*
* *Anthology 1*
* *Anthology 2*
* *Anthology 3*
* *Yellow Submarine Songtrack*
* *1*
* *Let It Be... Naked*
* *The Capitol Albums, Volume 1*
* *The Capitol Albums, Volume 2*
* *Love*
* *The Beatles Stereo Box Set*
* *The Beatles in Mono*
* *Tomorrow Never Knows*
 |

 |